ເລຂາທິການໃຫ່ຍ ຊີ້ນຳຄະນະພັກ ກະຊວງ ປກສ ສ້າງກຳລັງ ໃຫ້ໜັກແໜ້ນ ເຂັ້ມແຂງ ຮອບດ້ານ
ອົງຄະນະພັກກະຊວງ ປ້ອງກັນຄວາມສະຫງົບ ໄດ້ຈັດຕັ້ງເປີດບັ້ນດຳເນີນ ຊີວິດການເມືອງ ປັບປຸງປົວແປງພັກ ທົ່ວອົງຄະນະພັກກະຊວງ ປ້ອງກັນຄວາມສະຫງົບ ປະຈຳປີ 2017 ໃນວັນທີ 5 ມິຖຸນາ 2017 ນີ້ ໂດຍການໃຫ້ກຽດເຂົ້າຮ່ວມ ຂອງສະຫາຍ ບຸນຍັງ ວໍລະຈິດ ເລຂາທິການໃຫ່ຍ, ຄະນະບໍລິຫານງານສູນກາງພັກ ປະທານປະເທດ ແຫ່ງສປປ ລາວ ມີຄະນະພັກກະຊວງ, ກົມໃຫ່ຍ, ກົມກອງອ້ອມຂ້າງກະຊວງ, ກອງບັນຊາການ ປກສ ແຂວງທົ່ວປະເທດ ແລະ ແຂກຖືກເຊີນເຂົ້າຮ່ວມ.
ພົຕ ສົມແກ້ວ ສີລາວົງ ເລຂາທິການສູນກາງພັກ, ເລຂາອົງຄະນະພັກ, ລັດຖະມົນຕີກະຊວງ ປ້ອງກັນຄວາມສະຫງົບ ໄດ້ໄຂເປີດບັ້ນດຳເນີນຊີວິດ ການເມືອງ ປັບປຸງປົວແປງພັກ ທົ່ວກຳລັງ ປ້ອງກັນຄວາມສະຫງົບ ປະຈຳປີ 2017 ຢ່າງເປັນທາງການ ເຊິງສະຫາຍໄດ້ກ່າວວ່າ ການເປີດບັ້ນດຳເນີນຊີວິດການເມືອງ ປັບປຸງປົວແປງພັກ ໃນກຳລັງ ປ້ອງກັນຄວາມສະຫງົບ ຄັ້ງນີ້ ກໍ່ເພື່ອສະຫຼຸບ-ຕີລາຄາ ໝາກຜົນໃນການຜັນຂະຫຍາຍ ຈັດຕັ້ງປະຕິບັດມະຕິກອງປະຊຸມໃຫ່ຍຄັ້ງທີ່ 10 ຂອງພັກ ແລະ ມະຕິກອງປະຊຸມໃຫ່ຍຄັ້ງທີ່ 4 ຂອງອົງຄະນະພັກ ກະຊວງປ້ອງກັນຄວາມສະຫງົບ, ບັນຫາສຳຄັນແມ່ນການສ້າງບາດກ້າວບຸກທະລຸ ເຮັດໃຫ້ກຳລັງປ້ອງກັນຄວາມສະຫງົບ ມີການຫັນປ່ຽນທີ່ແຂງແຮງ ທາງດ້ານຈິນຕະນາການ ແບບແຜນນຳພາ-ດ້ານການຈັດຕັ້ງພັກ-ພະນັກງານ ແລະ ດ້ານກົນໄກການຊີ້ນຳ-ບັນຊາ ໃນກຳລັງປ້ອງກັນຄວາມສະຫງົບສາມາດຮັບມືກັບສິ່ງທ້າທາຍ, ທົດສອບອັນໜັກໝ່ວງຕ່າງໆ ທີ່ປະເຊີນໜ້າໃນປະຈຸບັນ ແລະ ປະຕິບັດຢ່າງເຖິງຖອງ ທັງນີ້ກໍ່ເພື່ອສ້າງ ແລະ ຍົກລະດັບຄວາມສາມາດນຳພາຂອງພັກ, ຄວາມເປັນແບບຢ່າງນຳໜ້າຂອງຄະນະພັກແຕ່ລະຂັ້ນ ແລະ ສະມາຊິກພັກ ໂດຍຕິດພັນກັບການກວດກາຄືນຄວາມຮັບຮູ້ເຂົ້າໃຈຕໍ່ແນວທາງນະໂຍບາຍຂອງພັກ ເປັນຕົ້ນແມ່ນມະຕິ 10 ສ້າງໃຫ້ມີການຫັນປ່ຽນຕົວຈິງ ທາງດ້ານແນວຄິດ, ຄຸນສົມບັດ, ແບບແຜນການນຳພາ ແລະ ວິທີເຮັດວຽກ, ຄວາມຮັບຜິດຊອບການເມືອງຂອງຄະນະພັກ ແຕ່ລະຂັ້ນ ແລະ ຂອງສະມາຊິກພັກ, ຍົກລະດັບການຄົ້ນຄວ້າກຳແໜ້ນແນວທາງ, ກຳແໜ້ນວຽກງານກໍ່ສ້າງພັກ ການຕິຊົມຕົນເອງ,ຕິຊົມກັນພາຍໃນພັກ ແລະ ຄວາມເປັນແບບຢ່າງເຮັດແທ້ທຳຈິງ,ນ້ຳໃຈເສຍສະຫຼະ ເພື່ອຊາດ ເພື່ອປະຊາຊົນ ຂອງຄະນະພັກ ແລະ ສະມາຊິກພັກ ເພື່ອສ້າງຄວາມເປັນເອກະພາບ ແລະ ຄວາມຕັດສິນໃຈສູງຂອງທົ່ວພັກ ໃນການກຳນົດທິດທາງມາດຕະການ ແກ້ໄຂບັນຫາຕົວຈິງແຕ່ເທີງລົງລຸ່ມໃຫ້ມີປະສິດທິຜົນສູງ ບັ້ນດຳເນີນຊີວິດການເມືອງໃນຄັ້ງນີ້ ແມ່ນຈະດຳເນີນໄປເປັນເວລາ 7 ວັນ ຈຶ່ງສຳເລັດ.